|  |
| --- |
| uia_logo_shv |

Senter for norskstudier i utlandet (SNU)

Invitasjon til sommerkurs 2019 i *Norsk språk, litteratur og kultur* (5 ECTS) i Kristiansand

SNU (Senter for norskstudier i utlandet) ved Universitetet i Agder har igjen gleden av å invitere norskstudenter ved universiteter verden over til sommerkurs i norsk språk, litteratur og kultur i Kristiansand.   
  
Vi håper studentene finner dette tilbudet interessant og har lyst til å søke om plass på kurset. Universitetet i Agder har en campus i Kristiansand og en i Grimstad. Fra Campus Kristiansand, der kurset avholdes, er det kort avstand til Kristiansand sentrum, til badestrender og turområder. Kristiansand er dessuten en by som kan by på mange aktiviteter om sommeren. Den ligger helt sør i Norge, og det er lett å komme hit med fly/tog/buss fra Oslo eller Stavanger og med ferje fra Hirtshals i Danmark. Det er dessuten direkte flyforbindelse fra København, London og Amsterdam. Informasjon om universitetet ligger på <http://www.uia.no>

Tid

**Ankomst: onsdag 17. juli**

**Avreise:** **torsdag 1. august**

Kursomfang og -innhold

Emnet [Norsk språk, litteratur og kultur](https://www.uia.no/studieplaner/topic/NO-216-1) gir 5 studiepoeng (ECTS).

Kurset vil bestå av forelesninger og seminarer på universitetet, og det vil også bli arrangert flere ekskursjoner, bl.a. utflukt til Grimstad, med vekt på forfatterne Henrik Ibsen og Knut Hamsun, og omvisninger i Kristiansand, med vekt på forfatterne Henrik Wergeland og Camilla Collett. Ekskursjonene blir også sett på som undervisning.

Innholdet i kurset vil være norsk språk, litteratur og kultur, med hovedvekt på moderne forhold. Et detaljert program over innholdet i undervisningen og ekskursjonene vil bli sendt ut i god tid før kurset begynner. Det vil primært være lærere fra Universitetet i Agder som står for undervisningen.

Godkjent sommerkurs forutsetter deltakelse i undervisningen, godkjent muntlig framlegg under kurset og skriftlig oppgavebesvarelse som sendes inn i etterkant.

Deltakerne

Universitetet i Agder kan ta opp 30 deltakere til kurset.

Kurset er ment for studenter som kan så mye norsk at det ikke byr på problemer å delta aktivt i undervisningen. All undervisning foregår på norsk, og man må kunne snakke om faglige emner på norsk. Deltakerne må derfor ha studert norsk i minst 1 ½ år.

Når studentopptaket foretas, vil vi ta særlig hensyn til spredning på flere land, lengden på norskstudiet til den enkelte, kjønn, samt prioritering av studenter som ikke har hatt studieopphold i Norge før.

**Innkvartering**

Studentene vil bo på studenthybler som drives av Studentsamskipnaden i Agder (SiA). Hver deltaker har sin egen hybel, men deler kjøkken og bad med en annen. Studenthyblene har god standard.

Økonomi

Alt av undervisning og ekskursjoner er gratis. For overnatting i studenthyblene er det en avgift på kr. 850,- for hele oppholdet. Denne avgiften betales før kurset. Den enkelte student må betale reisen tur/retur Kristiansand selv og maten under oppholdet.

**Informasjon om opptakskrav og søknadsprosess**

Det kreves generell studiekompetanse for å komme inn på kurset. Generell studiekompetanse inkluderer dokumenterte engelskkunnskaper. For mange land betyr dette at søkere må ha bestått en TOEFL-test eller lignede (Se mer informasjon [her](https://www.samordnaopptak.no/info/utenlandsk_utdanning/sprakkrav/krav-til-norsk-og-engelsk-for_hoyere_utdannning/index.html). Søkere til sommerkurset behøver ikke oppfylle kravet om norskkunnskaper) Søkere som ikke oppfyller kravet om engelskkunnskaper, kan likevel ha mulighet til å komme inn på kurset hvis det finnes en gyldig utvekslingsavtale mellom hjemuniversitetet og UiA.

Søkere må derfor oppfylle ett av de to følgende kravene:

1. Generell studiekompetanse, som inkluderer dokumenterte engelskkunnskaper (TOEFL-test eller tilsvarende).
2. Søkeren er student ved et universitet eller en høgskole som har en utvekslingsavtale med Universitetet i Agder

**Merk**: Interesserte studenter som ikke oppfyller noen av disse kravene, er likevel velkommen til å søke. Vi vil da forsøke å få opprettet utvekslingsavtale med det aktuelle studiestedet. Men vi kan ikke garantere at vi får til en slik avtale i alle tilfeller.

Søknaden registreres på [SøknadsWeb](https://fsweb.no/soknadsweb/login.jsf?inst=uia). Her oppgis personalia og dokumentasjon på tidligere utdanning. Bekreftelse fra faglærer om studentens norskkunnskaper må også lastes opp. Se også informasjon om søkandsprosessen på [SNUs nettside](https://www.uia.no/senter-og-nettverk/senter-for-norskstudier-i-utlandet/sommerkurs-2019-norsk-spraak-og-litteratur).

I merknadsfeltet oppgis informasjon om søkeren tidligere har vært på studieopphold i Norge, og om han eller hun vet at det finnes en utvekslingsavtale mellom UiA og hjemuniversitetet.

Søknadsfrist: 8. april.

Spørsmål om kurset kan rettes til: [svein.slettan@uia.no](mailto:svein.slettan@uia.no)

Vi håper mange har lyst til å komme til Kristiansand og Sørlandet denne sommeren og gleder oss til å møte et nytt kull med entusiastiske norskstudenter!

Vennlig hilsen

Svein Slettan

Førsteamanuensis  
Institutt for nordisk og mediefag og   
Senter for norskstudier i utlandet, UiA  
Faglig ansvarlig for sommerkurset